# Notat

29.01.2024

2024/166-1

Dato:

Saksnummer:

**Kommunedirektør**

|  |  |
| --- | --- |
| Til: | Kommunestyret |
| Kopi: | Kommunalsjefene |
| Fra: | Stig Rune Kroken |

# Svar på spørsmål stilt i formannskapet 18. januar

**Åse Marit Hovden (AP) fremmet følgende spørsmål:**

**1.** Elevundersøkelsen for 2023 viser en klar økning blant elever i grunnskolen som opplever mobbing, og at de trives i mindre grad. Motivasjonen for å lære går også ned. Samtidig sier mange at de har det bra på skolen. Hva er resultatet for Krødsherad? Er det mulig å få en presentasjon av resultatene i kommunestyret?

**Svar:**

Resultatene fra elevundersøkelsen gis av konstituert rektor i marsmøtet når skolen skal presentere sin virksomhet.

**2.** Har det vært gjennomført noe evalueringsmøte med Brakar i etterkant av at skolebussene ble innstilt den 22. januar? Hva tenker Krødsherad kommune i etterkant angående avgjørelsen om at skolen og SFO holdt stengt på grunn av at bussene ble innstilt?

**Svar:**

Det er ikke gjennomført evalueringsmøte med Brakar. Brakar sier i sin tilbakemelding til Krødsherad kommune atBrakar støttet beslutningen om å innstille all skoletransport i samarbeid med beredskap og beredskapssjef i Buskerud fylkeskommune. Dette var basert på de værmeldingene/meteorologiske råd de hadde dagene før, samt beskjed fra veimyndighetene om at de ikke kunne garantere for sikkerheten på veien. Ifølge beredskapssjef i Buskerud fylkeskommune skal det gjennomføres en evaluering, men denne er ikke påstartet pt.

Skolens evaluering: Tilbakemeldingene fra lærerne var at de opplevde det positivt at det ble raskt bestemt hvordan de skulle tilnærme seg denne dagen, noe som skapte forutsigbarhet. Skoleledelsen tok seg av utlevering av bøker/pc/ipad og kommunikasjon med hjemmene. Lærerne tilpasset opplegget sitt og kommuniserte med elevene sine i løpet av skoledagen. 4.-10.klasse brukte Teams, noe som fungerte svært godt. Elevene hadde jevnlig kontakt med lærerne sine og fikk undervisning via skjerm. Noe mer utfordrende med 1.-3. klasse, fordi de ikke kunne bruke Teams og de er mindre selvstendige. Alle elevene 1.-3. klasse ble kontaktet via telefon og de fikk oppgaver på Showbie. Et par elever var på skolen med elevveiledere. De fleste elevene hadde en dag med mye læring og ikke minst øving på digital kompetanse.

Til en annen gang bør vi muligens tilstrebe å ha SFO åpen, de elevene som kunne blitt kjørt kunne hatt et tilbud der. Men bemanningssituasjonen var også uklar i og med at det var meldt så dårlig føre. Skolen hadde også kontakt med begge barnehagene, og ansatte fra skolen jobbet i barnehagen den dagen for å hjelpe til med bemanningen der.

**3.** Kan kommunedirektøren gi en status angående samfunnshuset på Krøderen i forhold til vannskadene som forekom på grunn av vannlekkasje? Er det noe tidsperspektiv på fremdrift i forhold til reparasjon av skaden?

**Svar:**

Samfunnshuset er ikke stengt, men det er redusert bruk pga fuktutfordringer.

Skolen tilpasser aktivitet ved bruk av egne lokaler.

Tidsplan er ikke klar. Det ventes på utfyllende rapport fra Gjensidige.

Pr nå kan det ikke gis noe estimat knyttet til reparasjoner av skaden.

**Svar på muntlige spørsmål fra formannskapet 18.januar**

**Åse Marit Hovden (AP) fremmet følgende spørsmål**

Har vi systemer som ivaretar varslet uvær, hvilke systemer har vi, hva tenker vi videre…hva gjør vi for å forebygge eksempelvis kuldeperioder.

**Svar:**

Kommunen har ROS analyser som skal dekke opp ulike hendelser.

Ved varslet uvær, eksempelvis kuldeperioder og flom, så diskuterer disse varslene internt for å vurder behov for ekstra tiltak.

Vedrørende forebyggende tiltak; behov drøftes på driftsmøtene og også når større prosjekter pågår. Til eksemplet med vannlekkasje på Krøderen samfunnshus, så var det for 10-15 år en lekkasje der. Den gangen ble det utbedret med mer isolasjon og varmekabel. Likevel, når det blir 30 minusgrader vil noen ganger tiltak som er gjort ikke være tilstrekkelig.

Noen ganger så utsettes også kjente saker i påvente av større prosjekter som pågår. Dette for ikke å unødig bruke mye penger.

Teknisk vakt er også ansvarlig for å rykke ut på kritiske hendelser som meldes inn utenfor normal arbeidstid.

Hvordan håndteres gebyrer. Digitalt vs. Papir. Spørsmålet ses i sammenheng med Gustav Kalager sitt spørsmål knyttet til timebestilling på legekontoret

**Svar:**

Timebestilling gjøres over telefon og ikke på nett. Pasientene kan også sende sms når de ønsker å avbestille time. Ved andre henvendelser kan også telefon benyttes. Ellers brukes HelseNorge som er en digital løsning.

Når det gjelder betaling ved kontoret har pasientene mange muligheter til å betale. Enten på terminal i gangen med bankkort, og med det kan man betale helt til kl 00.00 påfølgende dag. Ellers kan det betales via sms-meldingen de får etter konsultasjonen. Da er muligheten Vipps, bankkort eller faktura. Det tas ikke gebyr. Ved utfordringer kan pasientene kontakte legekontoret og få bistand.

Et viktig aspekt er at legene er *selvstendig næringsdrivende* med avtale med kommunen om å levere allmennlegetjenester til listeinnbyggerne i henhold til fastlegeavtalen, rammeavtalen og fastlegeforskriften. Legen driver da praksis for egen regning, og bestemmer hvordan de ønsker å drive sin legepraksis.

**Gustav Kalager (Ap) fremmet følgende spørsmål:**

Få frem en sak som omhandler levekårsvilkår i Krødsherad

**Svar:**

Oversiktsdokumentet som folkehelseplanen bygger på er akkurat utarbeidet og vil orienteres om i Kommunestyremøte 07.03. 1.gangs behandling av planen kommer i juni og planen sendes deretter ut på høring. Oversiktsdokumentet og folkehelseplanen sier mye om levekårene i Krødsherad kommune og strategier for hvordan det kan og bør jobbes med videre. Rett over sommeren kommer NAV-leder Cathrine Volden for å snakke om NAV generelt, men også levekår og utenforskap og hvordan NAV arbeider med ulike tiltak.

Er ordningen rundt timebestilling på legekontoret brukervennlig for alle

**Svar:**

Ja, timebestilling gjøres over telefon og er brukervennlig for alle.

**Stepan Ermilov (BLF) fremmet følgende spørsmål:**

Er det gratis vaksine mot hjernehinnebetennelse for de som går på videregående skole?

**Svar:**

Elever som går på videregående skole i Ringerike får gratis vaksine mot hjernehinnebetennelse. Ved Buskerud vgs tas det betaling, men forespørselen om gratis vaksinering er videresendt, og helsetjenesten i Modum kommune skal ta dette opp til vurdering. Til nå forteller helsetjenesten at de som evnt ikke betaler for vaksinen, ikke får purregebyr og har sluppet å betale.